বোমায় ঝলসে গেল তৃণমূলকর্মীর হাত, ফের উত্তপ্ত ভাঙড়

ভাঙড়: ফের অশান্ত হয়ে উঠল ভাঙড় (Bhangar)। বোমার আঘাতে গুরুতর আহত হলেন তৃণমূল (TMC) কর্মী কামাল পুরকাইত। অভিযোগ, বিস্ফোরণে তাঁর বাম হাতের বেশ কিছুটা অংশ ঝলসে গিয়েছে। ঘটনায় এলাকায় তীব্র চাঞ্চল্য ছড়িয়েছে।

তৃণমূল কংগ্রেসের দাবি, সোমবার রাতে বানতলা চর্মনগরী থেকে কাজ সেরে বাড়ি ফিরছিলেন কামাল পুরকাইত। সেই সময় চালতাবেড়িয়া অঞ্চলের পুরাতন পাগলা হাট এলাকায় তাঁকে লক্ষ্য করে বোমা ছোড়া হয়। অভিযোগের তির আইএসএফ কর্মীদের দিকেই। বোমার আঘাতেই গুরুতর জখম হন কামাল।

আরও পড়ুন: বেলডাঙায় অশান্তির ঘটনায় গ্রেফতার ৫

আহত তৃণমূল কর্মীকে দ্রুত উদ্ধার করে হাসপাতালে ভর্তি করা হয়। তাঁর চিকিৎসা চলছে বলে জানা গিয়েছে। ঘটনার পর থেকেই এলাকায় উত্তেজনা ছড়ায়। যদিও এই অভিযোগ সম্পূর্ণভাবে অস্বীকার করেছে আইএসএফ। দলের নেতা মালেক মোল্লা বলেন, তৃণমূল কর্মীরাই এলাকা অশান্ত করার উদ্দেশ্যে বোমা নিয়ে ঘুরছিলেন। সেই সময়ই দুর্ঘটনাবশত তিনি আহত হয়েছেন। এই ঘটনার সঙ্গে আইএসএফ-এর কোনও যোগ নেই বলেই দাবি তাঁর।

ঘটনার খবর পেয়ে তদন্ত শুরু করেছে ভাঙড় ডিভিশনের উত্তর কাশীপুর থানার পুলিশ। এলাকায় অতিরিক্ত পুলিশ মোতায়েন করা হয়েছে। কে বা কারা এই ঘটনার সঙ্গে জড়িত, তা খতিয়ে দেখা হচ্ছে। রাজনৈতিক তরজা ও পাল্টা অভিযোগের মাঝে ফের একবার ভাঙড়ে আইনশৃঙ্খলা পরিস্থিতি নিয়ে প্রশ্ন উঠতে শুরু করেছে।